**Notă informativă**

**privind necesitatea elaborării proiectului de lege pentru modificarea și completarea unor acte legislative**

Prezentul proiect a fost elaborat în scopul implementării prevederilor titlului V capitolului 8 „Achiziții Publice” al Acordului de Asociere dintre Uniunea Europeană şi Comunitatea Europeană a Energiei Atomice şi statele sale membre, pe de o parte, şi Republica Moldova, pe de altă parte.

La articolul 1 denumirea și definiția Agenției Naționale pentru Soluționarea Contestațiilor urmează a fi modificate în contextul în care această instituție va fi creată de Parlament, astfel încît să întrunească prevederile art. 270 din Acordului de Asociere RM-UE, care prevede crearea unui organism imparţial şi independent însărcinat cu revizuirea deciziilor luate de autorităţile sau entităţile contractante în timpul atribuirii contractelor de achiziții publice.

Totodată, definiția contractelor de lucrări a fost revizuită astfel încît să fie în concordanță cu Directiva 2004/18/CE din 31 martie 2004 privind coordonarea procedurilor de atribuire a contractelor de achiziții publice de lucrări, de bunuri și de servicii. În același timp, prezentul proiect prevede transpunerea în Legea privind achizițiile publice a anexei nr.1 din directiva menționată.

Proiectul prevede excluderea contractelor de achiziţii publice care au ca obiect achiziţia de bunuri în scop de revînzare din excepțiile de la prevederile Legii privind achizițiile publice, dat fiind faptul că Directiva 2004/18/CE la care este armonizată nu prevede asemenea excepții și în același timp nu este în concordanță Standardul de bază care reglementează atribuirea contractelor, prevăzute la articolul 271 al Acordului de Asociere.

În scopul asigurării implementării pct.9 al Acordului de asociere în ceea ce privește asigurarea termenilor rezonabili și totodată în conformitate cu Directivele UE, termenele limită pentru exprimarea interesului și pentru depunerea ofertelor trebuie să fie suficient de lungi pentru a permite operatorilor economici să facă o evaluare semnificativă a ofertei și să pregătească oferta lor.

Astfel, pentru majorarea termenilor de prezentare a ofertelor la cel puțin 52 de zile în cazul achiziţiilor publice în care valoarea contractului, care urmează să fie atribuit, este egală cu sau mai mare decît pragurile prevăzute la art.2 alin.(3) chiar dacă publicarea anunțului în Jurnalul Oficial al Uniunii Europene va fi obligatorie din 31 decembrie 2020, au fost reformulate art. 45 alin. (1)-(4), art.49 alin. (1)-(4), art. 52 alin. (5)-(8), art. 53 alin. (4)-(8) precum și art.83 alin (2).

Totodată, în scopul asigurării principiului nediscriminării prevăzut la art.271 din Acordului de Asociere, din prevederile art.83 (2) a fost exclusă trimiterea la art.22 alin.(2), astfel încît autoritățile contractantă să fie obligate să accepte certificatele echivalente emise de organismele stabilite în statele membre ale Uniunii Europene, odată cu intrarea în vigoare a Legii nr.131 din 3 iulie 2015 privind achizițiile publice.

Din articolul 54 alineatul 1 litera c) a fost exclusă posibilitatea atribuirii unui contract de achiziții publice prin procedura de negociere fără publicarea prealabilă a unui anunţ de participare unui operator economic care are drepturi prioritare asupra anumitor bunuri, servicii și lucrări, deoarece această prevedere nu corespunde standardelor de bază prevăzute la articolul 271 al Acordului de Asociere.

La articolul 67 alineatul (1), textul de la litera c) a fost reformulat pentru a evita o contradicție cu prevederile articolului 66, care prevede posibilitatea operatorului de a justifica prețul anormal de scăzut, înainte ca autoritatea contractantă să decidă, în cazul achiziţiilor de lucrări, anularea procedurii de achiziții publice pe motiv că valoarea tuturor ofertelor este mai mare sau mai mică cu cel puţin 15% decît valoarea estimată a lucrărilor.

Alineatul 2 de la articolul 73 a fost reformulat, iar alineatul 3 a fost exclus, pentru a asigura transparență la luarea deciziilor referitor la atribuirea unui contract de achiziții publice și pentru a nu restricționa nimănui accesul la informațiile conținute în darea de seamă.

Propunerile de modificare integrală a art.75 din Legea nr.131 din 3 iulie 2015 vin în contextul angajamentelor asumate prin art.270 alin.(2) din Acord de Asociere dintre Uniunea Europeană şi Comunitatea Europeană a Energiei Atomice şi statele sale membre, pe de o parte, şi Republica Moldova, pe de altă parte, în ceea ce privește reforma instituțională prin crearea un organism imparţial şi independent însărcinat cu revizuirea deciziilor luate de autorităţile sau entităţile contractante în cadrul atribuirii contractelor de achiziții publice.

Astfel, conform proiectului Agenția Națională pentru Soluționarea Contestațiilor dispune de independenţă organizaţională, funcţională, operaţională şi financiară, își estimează costurile activităţii sale şi planifică propriul buget anual care se aprobă de Parlament pînă la 1 iulie a anului în curs și se remite Guvernului bugetul aprobat al Agenției Naționale pentru Soluționarea Contestațiilor pentru includerea lui în proiectul legii bugetului de stat pentru anul bugetar următor.

În ceea ce privește asigurarea independenței consilierilor de soluționare a contestațiilor, conform proiectului aceștia vor deține mandat pentru un termen de 5 ani cu posibilitatea de a avea două mandate consecutive și în același timp vor avea statut de demnitate publică. Astfel, consilierii de soluționare a contestațiilor vor putea fi demiși doar în cazul expirării mandatului ori în cazul în care încalcă prevederile cadrului legal.

Un alt aspect important prevăzut în proiect menit să asigure imparțialitatea consilierilor de soluționare a contestațiilor este un set de reguli propus să reglementeze modalitatea de evitare și atenuare a conflictului de interes.

În același timp, pentru a asigura o autonomiei decizională deplină, proiectul prevede că deciziile Agenției Naționale pentru Soluționarea Contestațiilor pot fi contestate doar de instanțele de judecată.

Alineatul 1 din art. 76 a fost modificat astfel încît să acorde dreptul oricărei persoane care are sau a avut interes în obținerea unui contract de achiziții publice să conteste actul autorității contractante care la prejudiciat sau ar putea să-l prejudicieze, și nu doar operatorul economic care participă în cadrul unei proceduri de achiziție publică.

În scopul asigurării transparenței și imparțialității la adoptarea deciziilor în procesul de examinare a contestațiilor, la articolul 79 se adaugă un alineat prin care Agenția Națională pentru Soluționarea Contestațiilor se angajează să organizarea ședințelor deschise pentru examinarea contestațiilor cu publicarea prealabilă a unui anunț în acest sens.

Totodată, alin (9) din art.80 se modifică astfel încît să pună în sarcina Agenției Naționale pentru Soluționarea Contestațiilor publicarea deciziilor pe marginea contestațiilor pe pagina web a acesteia.

La articolul 83 se adaugă un alineat nou care prevede dreptul Agenției Achiziții Publice de a exercita funcțiile și atribuțiile Agenției Naționale pentru Soluționarea Contestațiilor pînă la 31 august 2016, pentru a asigura funcționalitatea procesului de examinare a contestațiilor pînă la crearea propriu-zisă a Agenției Naționale pentru Soluționare a Contestațiilor.

Dat fiind faptul că, Agenția Națională pentru Soluționare a Contestațiilor este o instituție nouă în cadrul Parlamentului, iar consilierilor de soluționare a contestațiilor li se va conferi statut de demnitate publică este necesară o intervenție în acest sens în Legea nr.199 din 16 iulie 2010 cu privire la statutul persoanelor cu funcţii de demnitate publică.

Totodată, luînd în considerație responsabilitățile care vor reveni consilierilor de soluționare a contestațiilor este necesar un nivel corespunzător de remunerare, deoarece persoanele cu asemenea poziții ar putea fi expuse în orice moment tentațiilor financiare sau de altă natură și trebuie să fie capabili să reziste acestor tentații. Prin urmare, pentru a asigura un statut financiar rezonabil pentru consilierii de soluționare a contestațiilor, se operează completări în Legea nr.355-XVI din 23 decembrie 2005 cu privire la sistemul de salarizare în sectorul bugetar.

**Aspectul financiar**. Implementarea proiectului respectiv presupune crearea unei instituții noi în cadrul administrației publice centrale astfel va fi necesară alocarea mijloacelor financiare din bugetul de stat.

Personalul Agenției Naționale pentru Soluționarea Contestațiilor va fi compus din 15 unități.

Agenția Națională pentru Soluționarea Contestațiilor va fi condusă de un director general și un director general adjunct numiți și eliberați din funcție de Parlament.

Salarizarea acestora se efectuează conform Legii nr.355-XVI din 23 decembrie 2005 cu privire la sistemul de salarizare în sectorul bugetar și va constitui 9585,0 lei și respectiv 8775,0 lei lunar.

Personalul Agenţiei va include 6 consilieri de soluţionare a contestaţiilor în domeniul achiziţiilor publice, inclusiv directorul general și directorul general adjunct, care îşi desfăşoară activitatea în complete a cîte trei.

Salarizarea consilierilor se efectuează conform Legii nr.355-XVI din 23 decembrie 2005 cu privire la sistemul de salarizare în sectorul bugetar și va constitui 8100,0 lei lunar per unitate.

Totodată, în cadrul Agenției Naționale pentru Soluționarea Contestațiilor vor activa alte 9 unități, care vor fi remunerate conform Legii nr. 48 din 22.03.2012 privind sistemul de salarizare a funcţionarilor publici.

Astfel, în scopul creării și bunei desfășurări a activităților Agenției Naționale pentru Soluționare Contestațiilor pentru anul bugetar în curs sunt necesare mijloace financiare în sumă de 1,1 mil lei, care include cheltuielile de personal, întreținerea curentă, dotarea cu mobilier, tehnică de calcul, birotică, etc..

Totodată, pentru asigurarea funcționalității Agenției Naționale pentru Soluționarea Contestațiilor pentru un an bugetar integral vor fi necesare mijloace financiare în sumă de 3,2 mil. lei.

**Aspectul organizatoric**. Dat fiind faptul că proiectul prezentat presupune crearea unei instituții noi, se va pune în sarcină Guvernului asigurarea sediului și deschiderea finanțării pentru această instituție.

Totodată, Comisiei Economie Buget și Finanțe i se va conferi dreptul de a organiza concurs pentru angajarea consilierilor de soluționare a contestațiilor, inclusiv directorului și directorului adjunct.

**Aspectul normativ.** Prezentul proiect este elaborat în conformitate cu legislaţia în vigoare şi reieșind din prevederile acestuia Parlamentul urmează să adopte o lege pentru aprobarea Regulamentului Agenției Naționale pentru Soluționarea Contestațiilor.

În contextul celor enunţate, Ministerul Finanțelor propune spre aprobare proiectul de lege pentru modificarea și completarea Legii nr.131 din 3 iulie 2015 privind achizițiile publice.

**Ministru Octavian ARMAȘU**